**Pekka Myllymäki** (s. 6. maaliskuuta 1960 Raisio) on suomalainen keskustaa edustava poliitikko ja maanviljelijä. Hän on Varsinais-Suomen maakuntavaltuuston puheenjohtaja. Myllymäki on toiminut myös Keskustan Varsinais-Suomen piirin puheenjohtajana sekä Mietoisten ja Mynämäen kunnanhallituksen puheenjohtajana.

Vuodesta 2003 lähtien Myllymäki on ollut MTK:n sokerijuurikasvaliokunnan puheenjohtaja.

Elämä
-----

Syntyjään raisiolainen Myllymäki on asunut Mietoisissa 1990-luvun alusta lähtien, jolloin hän osti yhdessä veljensä ja vanhempiensa kanssa paikallisen Ravean kartanon. Myllymäen äiti on kotoisin Mynämäeltä ja isä Loimaan seudulta. Koulutukseltaan Myllymäki on kasvatustieteiden maisteri ja hän on valmistunut Turun yliopistosta vuonna 1985. Hän on myös toiminut opettajana.

Pekka Myllymäen puoliso on Irmeli Myllymäki ja heillä on kolme lasta.

Ura
---

Kunnallispolitiikassa Myllymäki on toiminut vuodesta 2001, jolloin hänet valittiin keskustapuolueen ehdokkaana Mietoisten kunnanvaltuustoon ja sen varapuheenjohtajaksi. Myllymäki on ollut kunnanhallituksen puheenjohtajana sekä Mietoisissa että Mietoisten ja Mynämäen kuntaliitoksen jälkeen myös uudessa Mynämäen kunnassa.

Puoluetasolla Myllymäki on toiminut Keskustan Varsinais-Suomen piirin puheenjohtajana sekä puoluehallituksen jäsenenä. Myllymäki on Varsinais-Suomen maakuntavaltuuston puheenjohtaja. Hän on ollut myös Varsinais-Suomen maakuntahallituksen toinen varapuheenjohtaja.

Sokerijuurikasta itsekin viljelevä Myllymäki on kunnallis- ja puoluepolitiikan ohella toiminut myös maatalouspolitiikassa. Myllymäki on johtanut puhetta MTK:n sokerijuurikasvaliokunnassa vuodesta 2003 sekä edustanut suomalaisia juurikkaanviljelijöiden eurooppalaisessa ammattijärjestössä CIBE:ssä. Vuodesta 2001 alkaen Myllymäki on myös kuulunut Euroopan unionin komission neuvoa-antavaan sokeria käsittelevän ryhmään.

Pekka Myllymäki on lisäksi ollut ehdolla eurovaaleissa vuosina 2004 ja 2009, mutta ei ole tullut valituksi. Hän oli keskustan ehdokkaana kevään 2015 eduskuntavaaleissa. Hän keräsi 3255 ääntä, mikä ei riittänyt valituksi tulemiseen. Myllymäki oli ehdolla myös vuoden 2019 vaaleissa. Tuolloin hän keräsi 2364 ääntä, eikä tullut valituksi eduskuntaan.

Marraskuussa 2014 Vakka-Suomen Sanomien päätoimittaja kertoi Myllymäen painostaneen lehden linjan muuttamiseen vuonna 2013. Oman näkemyksensä mukaan Myllymäki ei painostanut vaan antoi lehdelle lukijapalautetta. Vakka-Suomen Sanomia julkaisee kuntayhtymä, jonka valtuusto myöhemmin paheksui lehteen kohdistuneita painostusyrityksiä.

Lähteet
-------

1. 1 2 3 4 5 6 7 8 9  Sari Honkasalo: 50 vuotta: Viestikapulan kantaja pitkässä ketjussa.  *Vakka-Suomen Sanomat*, 4.3.2010, s. 15.
2. 1 2 3 4 5 6 7 8  Ulla Matsson: 50 vuotta huomenna: Enää ei selvitä vanhoilla jargoneilla.  *Turun Sanomat*, 5.3.2010, s. 28.
3. 1 2 3 4 5 6 7  Pekka Myllymäki: CV  Arkistoitu 28.8.2007. Viitattu 18.11.2007.
4. 1 2  Leena Korja-Kaskimäki: Pekka Myllymäki Mynämäeltä uudistaa nyt keskustan piiriä.  *Turun Sanomat*, 18.11.2007. Artikkelin verkkoversio.
5. ↑  Maakuntavaltuusto Varsinais-Suomen liitto.  Arkistoitu 9.3.2017. Viitattu 4.11.2014.
6. ↑  Keskustan Varsinais-Suomen piiri nimesi 11 ehdokasta eduskuntavaaleihin *Aamuset.fi*.  12.4.2014.  Arkistoitu 4.11.2014. Viitattu 4.11.2014.
7. ↑  62 - Pekka Myllymäki, KESK[vanhentunut linkki]
8. ↑  Pekka Myllymäki
9. ↑  Tammi, Sami & Hjelt, Yrjö: Keskustavaikuttajaa syytetään sanomalehden painostamisesta Uudenkaupungin seudulla *Yle Uutiset*.  4.11.2014. Viitattu 4.11.2014.
10. ↑  Blomqvist, Sarita: Vakka-Suomen Sanomain kuntayhtymä tuomitsee lehden painostamisen  7.5.2015. Yle. Viitattu 9.3.2018.